送歐陽辯
作者：蘇轍
朝代：宋

paragraphs: 我年十九識君翁，鬚髮白盡顴頰紅。
奇姿雲卷出翠阜，高論河决生清風。
我時少年豈知道，因緣父兄願承教。
文章疏略未足云，舉止猖狂空自笑。
公家多士如牛毛，揚眉抵掌氣相高。
下客逡巡愧知己，流枿低昂隨所遭。
却來京洛三十載，重到公家二君在。
伯亡仲逝無由追，淚落數行心破碎。
京城東西正十里，雨落泥深旱塵起。
衣冠纏繞類春蠶，一歲相從知有幾。
去年叔爲尚書郎，家傳舊業行有望。
今年季作澶淵吏，米鹽騷屑何當起。
前輩今無一二存，後來幸有風流似。
黄河西行淤沒屋，桑柘如雲麥禾熟。
年豐事少似宜君，飽讀遺書心亦足。